വലിയഴീക്കല് പാലം നിര്മാണം അവസാനഘട്ടത്തില് കായംകുളം: കായലിന്റേയും കടലിന്റേയും കൗതുകക്കാഴ്ചകളൊരുക്കി അഴീക്കല് വലിയഴീക്കല് പാലത്തിന്റെ നിര്മാണം പൂര്ത്തിയാകുന്നു. ആലപ്പുഴ ജില്ലയിലെ ആറാട്ടുപുഴ പഞ്ചായത്തിനെയും കൊല്ലം ജില്ലയിലെ ആലപ്പാട് പഞ്ചായത്തിനെയും ബന്ധിപ്പിച്ച് അഴീക്കല് അഴിമുഖത്തിനു കുറുകെ നിര്മിക്കുന്ന പാലം നവംബറില് ഗതാഗതത്തിനു സജ്ജമാകും. ഊരാളുങ്കല് ലേബര് കോണ്ട്രാക്ട് സൊസൈറ്റിക്കായിരുന്നു പാലം നിര്മാണ ചുമതല . ഇരു വശങ്ങളിലേയും അപ്രോച്ച് റോഡുകളുടെ നിര്മാണവും അവസാനഘട്ടത്തിലായി . അഴീക്കല് ഭാഗത്തെ റോഡിന്റെ നിര്മാണം ഭൂരിഭാഗവും പൂര്ത്തിയായി. പാലത്തിന്റെ കോണ്ക്രീറ്റിനു മുകളിലുള്ള ടാറിംഗ്, പെയിന്റിംഗ് ഉള്പ്പെടെയുള്ള മിനുക്കുപണികളും പുരോഗമിക്കുകയാണ്.ദക്ഷിണേഷ്യയിലെ നീളമേറിയ ബോ സ്ട്രിംഗ് ആര്ച്ച് പാലമായിട്ടാണ് ഇത് നിര്മിച്ചിരിക്കുന്നത്. 146 കോടി രൂപ ചെലവിലാണ് പാലത്തിന്റെ നിര്മാണം. കായംകുളം കായലിനു കുറുകെ 976 മീറ്റര് നീളത്തില് 13 മീറ്റര് വീതിയില് 29 സ്പാനുകളോടെ നിര്മിക്കുന്ന പാലത്തിന്റെ പ്രധാന ആകര്ഷണമാണ് മധ്യഭാഗത്തു 110 മീറ്റര് നീളത്തിലുള്ള മൂന്നു ബോ സ്ട്രിംഗ് ആര്ച്ചുകള്. ഇംഗ്ലണ്ടില്നിന്ന് എത്തിച്ച മാക്ക് അലോയ് ബാര് ഉപയോഗിച്ചാണ് പാലത്തിന്റേയും ആര്ച്ചിന്റേയും ഭാരം നിയന്ത്രിക്കുന്നത്. പാലം ഗതാഗതയോഗ്യമാകുന്നതോടെ വലിയ ടൂറിസം സാധ്യതകള്ക്കാണ് വഴിയൊരുങ്ങുക. ദേശീയപാതയില് തടസമുണ്ടായാല് തൃക്കുന്നപ്പുഴ വലിയഴീക്കല് തീരദേശ റോഡിലൂടെ ഇരു ജില്ലകളിലേക്കും പ്രവേശിക്കാനും സാധ്യമാകും .